**Представено от Ниелс Владимир Нешев, уведомление за инвестиционно предложение (ИП) за: «Изграждане на обект за съхранение и преработка на селскостопанска продукция», в поземлен имот с идентификатор 80311.18.225, м. «Пискавец», землище с. Челопек, общ. Враца, обл. Враца,**

Във връзка с внесено в РИОСВ- Враца уведомление от Ниелс Владимир Нешев за инвестиционно предложение (ИП) за: «Изграждане на обект за съхранение и преработка на селскостопанска продукция», в поземлен имот с идентификатор 80311.18.225, м. «Пискавец», землище с. Челопек, общ. Враца, обл. Враца, на основание чл.5, ал.2 от Наредбата за ОВОС, РИОСВ- Враца уведомява за следното:

***І. По отношение на изискванията на глава шеста, раздел трети на Закона за опазване на околната среда (ЗООС):***

 Съгласно представената информация (в уведомлението като цяло) се предвижда извършване на следните дейности:

 - Предвижда се Изграждане на обект за съхранение и преработка на селскостопанска продукция.

 - ИП е свързано с промяна предназначението на земеделска земя за неземеделски цели.

 - В горепосочения имот, след промяна неговото предназначение ще се реализира инвестиционно предложение за ново строителство, а именно - обект за съхранение и преработка на селскостопанска продукция и по конкретно за пакетиране на пчелен мед.

 - Обектът ще включва два поставяеми контейнера в непосредствена близост един до друг. Единият фургон е с размери 8 на 3 метра, а другият - 6 на 2,4м. И двата са типови и пригодени напълно за дейността на настоящето инвестиционно предложение. По-големият е с два отделни входа и с необходимото оборудване, което да подсигури технологичния процес и организацията на производството за разфасовка и пакетиране на пчелен мед. По малкият е приспособен за склад с две отделения с отделни входове. Едното отделение е за склад на суровината (тенекии с мед за препакетиране), оборудвано с дървени палети. Другото е приспособено за склад за отпадни (празни) тенекии от мед, оборудван също с дървени палети за тенекиите и работна маса с мивка за измиването им. Имотът ще се загради за да не позволява свободен достъп на външни лица и животни. Площадката пред фургоните ще е с покритие, което позволява ефективно почистване. Фургоните ще се разположат в северната част на имота.

 - Няма да се използва взрив, тъй като контейнерите са поставяеми и е необходимо да се изгради само площадка за поставянето им.

 - При изграждане на обекта ще се генерират незначителни количества строителни отпадъци:

 - „Изкопни земни маси” код 17.05.06 - ще се използват основно за оформяне на вертикалната планировка и обратна засипка.

 - „Смесени отпадъци от строителството” код 17.09.04 — ще се събират на определена площадка в рамките на имота и ще се третират по определения от закона начин (извозване на указано от Кмета на Община Враца депо, съгласно сключен договор).

 - Отпадъци от производствения процес - Транспортните опаковки на опаковъчния материал ще се отстраняват непосредствено при постъпването им към помещението за съхранение и ще се изхвърлят веднага в контейнер, разположен извън производственото помещение. Производствените отпадъци (освен транспортните отпадни опаковки) ще се събират в съдове, плътно покрити с капаци или в полимерни торби за еднократна употреба и ще се изнасят след работно време до контейнера за съхранението им.

 - При експлоатацията на обекта практически ще се генерират много малко „смесени битови отпадъци” (код 20.03.01). За тях ще бъде предоставен съд за събирането им и ще се извозват на депо от обслужващата фирма (организираната система в Община Враца).

 - Количествата отпадни води от фургоните посредством сградна и площадкова канализационна мрежа ще постъпват в бетонова събирателна шахта (водоплътна изгребна яма).

 - Водоснабдяването на обекта ще се осъществи от водопроводната мрежа на населеното място, съгласно предписание на ВиК Враца.

 - Имотът ще се захрани с ел. енергия съгласно предписание на „ЕРМ Запад“ ЕАД .

 - За отоплението при експлоатацията на обекта - ще се използва ел. калорифер.

 - Не съществува необходимост от изграждане на нови пътища. За достъп ще се използват съществуващите пътища.

 По повод гореизложеното, възложителят е уведомен, инвестиционно предложение като цяло представлява обект по Приложение № 2 на Закона за опазване на околната среда (т. 10, б. “б”). В тази връзка съгласно чл. 93, ал. 1, т. 1 от ЗООС инвестиционното предложение подлежи на процедура по преценяване на необходимостта от извършването на оценка на въздействието върху околната среда. В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ - Враца.

 Възложителят е информиран, че постъпилата документация е изпратена на директора на Басейнова дирекция “Дунавски район” за изразяване на становище, съгласно изискванията на чл.4а от Наредбата за ОВОС, относно допустимостта на инвестиционното предложение спрямо режимите, определени в утвърдените планове за управление на речните басейни (ПУРБ) и планове за управление на риска от наводнения (ПУРН).

 Предвид полученото в РИОСВ – Враца (вх. № ОВОС-ЕО-156-(5) от 21.05.2024г.) становище на Басейнова дирекция “Дунавски район” (копие от което се предоставя за съобразяване):

 - Реализирането на инвестиционното предложение е *допустимо*:

 - Допустимо *спрямо* целите за постигане на добро състояние на водите, определени в ПУРБ 2016-2021 г. в Дунавски район, при спазване на посочените мерки в т. 1.1.2. от настоящото становище.

 - Допустимо *спрямо* ПУРН 2022 -2027г. Дейностите предвидени в ИПI не са в противоречие с предвидените мерки в Националната програма за изпълнение.

 - ИП *не попада* в РЗПРН, определени в процеса на актуализация на ПУРН и утвърдени от Министъра на околната среда и водите със Заповед No РД-804/10.08.2021 г.

 - Реализацията на ИП, *няма да окаже значително въздействие* върху водите и водните екосистеми, при условие, че се спазват мерките, посочени в т. 1 и законовите изисквания, посочени в т. 2 на настоящото становище.

 - Към настоящия момент, имота обект на ИП *не попада* в санитарно-охранителна зона (СОЗ) определени по реда на Наредба №3/16.10.2000 г. за условията и реда за проучване, проектиране, утвърждаване и експлоатация на санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди (Наредба №3).

 - Съгласно наличната в БДДР информация. ИП *не попада* в буферни зони с радиус 1 000 м около водовземни съоръжения за питейно-битово водоснабдяване без учредена СОЗ.

 ***IІ. По отношение на изискванията на чл.31 от Закона за биологичното разнообразие (ЗБР):***

 След направената справка се установи, че ИП не засяга защитени територии по смисъла на Закона за защитените територии /ЗЗТ/.

 Мястото на реализация на ИП - п.и. с идентификатор 80311.18.225 по КК на с. Челопек, общ. Враца попада на територията на защитена зона BG0000166 "Врачански Балкан" за опазване на природните местообитания и на дивата флора и фауна, обявена със Заповед № РД-1031/17.12.2020г. на министъра на околната среда и водите (обн. ДВ, бр.19/05.03.2021г.).

 При направената проверка за допустимост по смисъла на чл.12, ал.2 във връзка с чл.40, ал.2 от Наредбата за ОС, се установи, че инвестиционното предложение е допустимо спрямо режима на дейностите в защитената зона, определен със заповедта за обявяването й.

 Инвестиционното предложение попада под разпоредбите на чл. 2, ал. 1, т. 1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), поради което подлежи на процедура по Оценка за съвместимостта му с предмета и целите на опазване на защитените зони, по реда на чл. 31, ал. 4, във връзка с ал. 1 от Закона за биологичното разнообразие.

 **ІІІ. По отношение на изискванията на Закона за водите (ЗВ):**

 При реализирането на горепосоченото инвестиционно предложение е необходимо да се вземат предвид и да се спазват изискванията, предвидени в ЗВ, съгласно приложеното становище на БДДР – Плевен.

 *Копие от писмото е изпратено до: Община Враца, обл. Враца, кметство с. Челопек, общ. Враца, БДДР*

 /отговорено от РИОСВ-Враца на 28.05.2024г./